Winter kalt· din gewalt
Winter kalt· din gewalt·
důt mit rifen vn gestalt
anger ǒwen heiden breit·
snewes twang· machet kranc·
kleiner vogelin svͤzen sanc·
dest nahtegal verzeit·
glanze varwe sint verswunden·
mit den meige húre entwarf·
blv̊men blůt· schoͤne vnd  gv̊t·
des wirt manig herze vnfrůt
dis kumt von den winden scharf·

Wie dú zit truren git·
wie dú heide in iamer lit·
doch ist lieblich trost dar an·
wibes gvnst· sorgen brvnst·
loͤschet mit der minne kvnst·
swem ir gvͤte froͤide gan·
wib sol man fúr blv̊men schowen·
wiben dienen hoͤhet mv̊t·
minnen wan lieben kan·
man den wibe wib de man·
dist der werlte hoͤhste gůt·

Wiblich zuht· sender svht·
git von mannes herzen fluht·
wol dem man der schǒwen mag·
ein wib gv̊t· wol behv̊t·
treit sim steten holden můt·
der si vro naht vn tag·
wart ie besser ǒgenweide·
danne ein reine schoͤne wib·
endelich· svnder wich
aller wunne ist vberrich
wibes name vnd wibes lib·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse